ส่วนที่ 1

ข้อมูลสรุป

ผลประกอบการประจำปี พ.ศ. 2547 ของ บริษัท ปูนซีเมนต์นครหลวง จำกัด (มหาชน)
(“บริษัทฯ”) ได้ยืนยันถึงความสามารถในการดำเนินงานอย่างมีประสิทธิภาพและรวดเร็วของบริษัทฯ
โดยเฉพาะในสถานการณ์เศรษฐกิจที่มีการเปลี่ยนแปลงตลอดเวลาที่ชัดเจนได้แก่
กำไรสุทธิที่เพิ่มขึ้นถึงร้อยละ 26 และกำไรก่อนดอกเบี้ย ภาษีเงินได้
และค่าเสื่อมราคาที่เพิ่มขึ้นร้อยละ 16 จากปีก่อน (พ.ศ. 2546)

การทุ่มเทของบริษัทฯเพื่อสร้างความมั่นใจให้แก่ผู้บริโภคด้วยผลิตภัณฑ์ที่มีความหลากหลายครอบคลุมทุกความต้องการนี้ทำให้เกิดการพัฒนาปูนซีเมนต์คุณภาพสูงในตระกูลอินทรีขึ้นมากมายในปี
พ.ศ. 2547 อาทิ ปูนอินทรีทอง ที่เป็นปูนฉาบคุณภาพเยี่ยมบรรจุในถุงกะทัดรัด ขนาด 25 กก.
ที่วางจำหน่ายครั้งแรกในประเทศไทย
เพื่อเป็นการตอบรับความต้องการปูนซีเมนต์ที่ใช้สำหรับงานก่อสร้างบ้าน ในขณะเดียวกัน
อินทรีปูนเขียว ซึ่งเป็นปูนซีเมนต์ผสมอเนกประสงค์ ก็ได้เปิดตัวขึ้นเช่นกัน
เพื่อเป็นการสนองตอบความต้องการของผู้บริโภคที่คำนึงถึงปัจจัยในด้านราคา

การคิดค้นและพัฒนาปูนซีเมนต์ชนิดต่าง ๆ ในตระกูลอินทรีล้วนเป็นไปตามแนวยุทธศาสตร์ของเรา
ที่คำนึงถึงความต้องการของลูกค้าเป็นหลัก กล่าวคือ การคาดหมายถึงสิ่งที่ลูกค้าต้องการ
และความพยายามที่จะตอบสนองซึ่งความต้องการเหล่านั้นคือแนวทางสำคัญต่อความสำเร็จในระยะยาวของบริษัทฯ
บริษัทฯจะยังคงมีพัฒนาการอย่างต่อเนื่องไปในอนาคต ปีพ.ศ. 2547 ที่ผ่านมาเป็นปีที่บริษัทฯ
ได้เสริมสร้างแนวทางใหม่ๆ เพื่อปฏิบัติงานให้บรรลุคำมั่นสัญญาของบริษัทฯ และเป็นไปตามแผนการ
“อินทรี ปูนดี...ได้ดั่งใจ” ที่เปิดตัวเมื่อต้นปี พ.ศ.2548 อีกด้วย เป้าหมายหลักของบริษัทฯ
คือการเป็นที่ยอมรับไม่เพียงแต่ในฐานะผู้ผลิตเท่านั้นแต่ในฐานะผู้เชี่ยวชาญในอุตสาหกรรมการ
ก่อสร้างและบริการที่เกี่ยวข้องกับปูนซีเมนต์, คอนกรีตผสมเสร็จ และวัสดุก่อสร้างที่ใช้ทดแทนไม้

ประสิทธิภาพในการผลิตถือเป็นหัวใจของการดำเนินงานของบริษัทฯ
จึงได้มีการทบทวนนโยบายด้านเชื้อเพลิงและวัตถุดิบทดแทนอย่างละเอียดรอบคอบ
ซึ่งเป็นการช่วยกำหนดทิศทางและกลยุทธ์ต่างๆในอนาคตสำหรับการลดค่าใช้จ่ายด้านพลังงาน
และยังมีการเตรียมการที่จะพัฒนาโครงการใหม่ ๆ ตามนโยบายดังกล่าวเพิ่มเติมในปี พ.ศ. 2548
และปีต่อๆไป

ความปลอดภัยในการปฏิบัติงานด้านการผลิตคือหนึ่งในเป้าหมายหลักของบริษัทฯ
อุบัติเหตุที่เกิดขึ้นที่จังหวัดสระบุรีในปี พ.ศ. 2547
นั้นถือเป็นการกระตุ้นให้บริษัทฯได้หันมาเอาใจใส่ในเรื่องความปลอดภัยเพิ่มมากยิ่งขึ้นไปอีก
ด้วยเหตุนี้ จึงได้มีการว่าจ้างบริษัท ดูปองต์
ให้เข้ามาตรวจสอบกระบวนการความปลอดภัยในการทำงานหรือ OH & S ในทุกระดับ
เพื่อเป็นการสร้างความมั่นใจว่าบริษัทฯ
ได้ทำทุกสิ่งเท่าที่เป็นไปได้เพื่อให้เกิดความปลอดภัยสูงสุดในการทำงานของทุกฝ่ายที่เกี่ยวข้อง

การพัฒนาและฝึกอบรมทรัพยากรบุคคลถือเป็นสิ่งสำคัญที่สุด
บริษัทฯทราบดีว่าบุคลากรที่ได้รับการฝึกฝนอย่างเหมาะสมนั้นถือเป็นทรัพยากรที่สำคัญยิ่งสำหรับองค์กร
และบริษัทฯได้ทำการจัดฝึกอบรมพนักงานทุกระดับอย่างสม่ำเสมอ
เพื่อเตรียมความพร้อมสำหรับอนาคต

บริษัทฯยังมีโครงการช่วยเหลือสังคม
ด้วยการจัดฝึกอบรมทักษะและวิชาชีพให้แก่นักศึกษาและบุคลากรในอุตสาหกรรมการก่อสร้าง
กิจกรรมต่าง ๆ เหล่านี้เปิดโอกาสให้บริษัทสามารถถ่ายทอดความรู้และเทคโนโลยีใหม่ ๆ
ด้านการก่อสร้างให้กับช่างฝีมือรุ่นใหม่ ๆ
ตลอดจนเป็นการส่งเสริมให้นำความรู้เหล่านี้ไปปฏิบัติจริงกันมากขึ้น
ปัจจุบันบริษัทฯให้การสนับสนุนหลักสูตรฝึกอบรมและสัมมนาจำนวน 6 หลักสูตรที่มีเนื้อหาต่างกัน
โดยมีระยะเวลาฝึกตั้งแต่ 1 ถึง 3 วันและมีผู้เข้าร่วม ตั้งแต่ 50 ถึง 300 คน อันประกอบไปด้วย
ช่างฝีมือ, ครูผู้ฝึกสอนเทคนิคด้านการก่อสร้างจากสถาบันอาชีวะทั่วประเทศ, นักศึกษา
และเจ้าหน้าที่ในพื้นที่ที่เกี่ยวข้อง

คำมั่นสัญญาของบริษัทฯต่อชุมชนโดยรอบโรงงานยังคงมั่นอยู่เช่นเดิมตามที่เคยมีตลอดระยะเวลา
ตั้งแต่บริษัทฯ ได้เริ่มประกอบการ บริษัทฯ ได้ทำทุกวิถีทางที่จะรับผิดชอบต่อสังคม สิ่งแวดล้อม
และเป็นสมาชิกที่ดีของชุมชน

สืบเนื่องจากความสูญเสียที่เกิดขึ้นในภาคใต้ของประเทศไทยจากเหตุการณ์คลื่นยักษ์สึนามิ
เมื่อเดือนธันวาคมที่ผ่านมานั้น บริษัทฯได้เร่งจัดตั้งกองทุนโครงการ “อินทรีสานใจ
คืนวันฟ้าใสให้ชาวใต้” เพื่อบูรณะและบรรเทาทุกข์ขึ้นทันที
เงินบริจาคในกองทุนนี้มาจากพนักงานของบริษัทฯและตัวแทนจำหน่ายต่างๆ
ตลอดจนเงินช่วยเหลือจากบริษัท โฮลซิม จำนวน 1 ล้านสวิสฟรังค์ หรือประมาณ 33 ล้านบาท
นอกจากนี้ บริษัทฯยังได้บริจาคปูนซีเมนต์จำนวนกว่าสองพันตัน และวัสดุก่อสร้างจำนวนมาก
เพื่อเป็นการบรรเทาความเสียหาย และฟื้นฟูสภาพจากเหตุการณ์ ครั้งนี้อีกด้วย

คณะผู้บริหารมีความมั่นใจว่าบริษัทฯอยู่ในสถานภาพที่ดี และพร้อมที่จะเติบโตต่อไปอย่างมีเสถียรภาพ
ด้วยความมุ่งมั่นที่จะเป็น “ผู้เชี่ยวชาญด้านปูนซีเมนต์ครบวงจร” ทำให้เราเชื่อมั่นว่า
ที่ปูนซีเมนต์นครหลวง “เราสนองตอบทุกความต้องการ” เพื่อให้ลูกค้าเราได้ดั่งใจ

โปรดดูข้อมูลเพิ่มเติมในส่วนที่ 2 ของรายงานนี้